ESILINASTUB AJALOOLINE DOKUMENTAALFILM EESTIMAALASEST VENE ÜMBERMAAILMASÕITJA ADAM JOHANN VON KRUSENSTERNI ELUST    Täna, 19. novembril, tähistatakse tuntud meremehe ja teadlase, admiral Adam Johann von Krusensterni 238. sünniaastapäeva.    Selleks tähtpäevaks on Eestis valminud 70-minutiline ajalooline dokumentaalfilm «Spe Fretus -  Lootusele tuginedes», mis räägib Eestist pärit esimese Vene ümbermaailmasõitja huvitavast ja seiklusrikkast elust. Filmi esilinastused toimuvad 22. ja 23. novembril Kiltsi lossis, Väike-Maarja rahvamajas ja Tallinnas, KUMU auditooriumis.    Kuulsat meresõitjat A. J. von Krusensterni tuntakse eelkõige kui esimese Vene ümbermaailmareisi juhti. Vähem teatakse teda aga kui teadlast, kes saavutas rahvusvahelise tunnustuse maailmamerede kartograafia arendamisel ning oli teerajajaks uue teadusharu -  okeanograafia loomisel.    Adam Johann sündis 19. novembril 1770. aastal Hagudi mõisas Eestimaal. Ta jõudis elada nelja Vene valitseja all ning teenis neid kokku 58 aastat. Just temale oli määratud viia Vene Andrease lipp esimest korda ümber maakera. Ekspeditsiooni käigus kogutul ja kogetul oli hindamatu väärtus. Selle materjali põhjal koostas Krusenstern oma kodus, Kiltsi lossis, «Lõunamere atlase», mis oli tema kui õpetlase teadusliku loomingu tippteos. See oli esimene ühtses mõõtkavas välja antud  kaardistik mis hõlmas tervet Vaikset ookeani.    Tartu ülikooli audoktorit ja paljude akadeemiate ning teaduslike seltside liiget Adam Johann von Krusensterni pidasid tema eluaegsed «mehisuse võrdkujuks, kes kõige eest elus võlgnes tänu oma kindlameelsusele.»    Admirali elust jutustavas ajaloolises dokumentaalfilmis «SPE FRETUS - LOOTUSELE TUGINEDES» aitavad Eesti tuntud ajaloolased Urmas Dresen, David Vseviov, Jüri Kuuskemaa ja Erki Tammiksaar mõista ning lahti mõtestada olukordi ja aega,  milles A. J. von Krusenstern elas.    Eesti Meremuuseumi direktori Urmas Dreseni sõnul oli A. J. von Krusenstern eelkõige tõsine meremees ja maadeavastaja: «Meremees, kellele lihtsad meremehesaapad ja meremehevorm aastate jooksul üha kitsamaks jäid. Kes ihkas rohkem teaduse poole ja kui ta oleks sündinud mõnel teisel ajal, siis oleks me temast kui teadlasest kuulnud võib-olla tunduvalt rohkem».    A.J. von Krusensterni pärandi uurija Erki Tammiksaar märgib, et kahtlemata ei olnud  Krusenstern mingi seltskonnalõvi. «Ta eelistas seltskonnale pigem üksindust, teaduslikku uurimist, oma lähedaste keskkonda. Võib-olla see oligi üks põhjus, miks ta karjäär on niivõrd konarlik, aga samal ajal tõestab see ka seda, et kui sa oled õige mees õiges kohas, siis võit tuleb. Ja tema on selle väga hea näide».    Kunstiajaloolase Jüri Kuuskemaa arvamuse kohaselt sai provintsiaadlikust Krusensternist maailmakodanik. «Ideaalne rüütel, sest aadlieetika kohaselt oleks piisanud kui olla üks tubli ja  distsiplineeritud ohvitser, sõjaväelane, sest selles ongi rüütliseisuse mõte. Aga tema ületas need ahtad piirid - temast sai teadlane, temast sai ka kirjanik ning peale selle olevat ta olnud ka üpris avatud ja demokraatlike vaadetega inimene. Nii et au talle, müts maha!»    Eesti Kunstiakadeemia professor David Vseviov ütleb lihtsalt: «Minu jaoks on see inimene, kes on tahtnud ületada mingeid piire, midagi uut leida, näha. See on kõige paremas tähenduses aktiivne inimene ja niisugused inimesed  viivad maailma edasi!»    Ajalooline dokumentaalfilm «Spe Fretus - lootusele tuginedes» Adam Johann von Krusensterni elust on valminud A. J. von Krusensterni nimelise MTÜ ja videofirma Maurum koostöös.  Mittetulundusühingu juhi Lembit Keeruse sõnul tekkis filmi tegemise mõte juba 2002.a., kui valmistusime tähistama 200 aasta möödumist ümbermaailmareisi algusest ning nüüdseks on see mahukas projekt lõpuks realiseerunud. «Oleme osaliselt kustutanud ajaloolise võla kaasmaalase ees, kes oli  teerajajaks paljudele eestimaalastest meremeestele. Mäletame ja tunneme uhkust nende üle.»    Üle kahe aasta väldanud projekti raames tehti videosalvestusi A. J. von Krusensterniga seotud paikadest nii Eestis kui ka Venemaal.    Filmi produtsendi Jüri Karemäe arvates oli filmi tegemine ühest küljest keeruline, teisalt aga tore lihtne. «Keeruliseks tegi asja see, et A. J. von Krusensterni kirev elu pakkus väga palju materjali. Ühte filmi oli kõike pinnapealseks muutumata raske mahutada. Aga väga  meeldiv oli alati see, et ükskõik kelle poole nii siin Eestis kui ka mujal maailmas pöördusime, avas Krusensterni nimi kõik uksed ja südamed», räägib Karemäe.    Filmi režissöör Kaido Leesme: «See oli üks omapärane projekt, mis sai alguse mõttest teha kasinate vahenditega lihtne ca. 25-30 minutiline film A. J. von Krusensterni elust. Film hakkas aga oma elu elama ja kasvas oma mahukuselt üle tunni pikkuseks! Võtted toimusid Eestis, Peterburis ning kaasatud sai ka Rootsi võttegrupp. Üks huvitav  projekt, milles kõik osalesid suure huvi ja entusiasmiga.»    Ajaloolise dokumenaalfilmi «Spe Fretus - lootusele tuginedes» pikkus on 70 minutit. Filmist on kavas välja anda kolm originaalversiooni DVD-l: nii Eesti, Vene kui ka Inglise keeles.    Filmi jutustaja Raivo Järvi leiab, et A. J. von Krusenstern on mees, kes on tegelikult mängufilmi väärt. «Mõelge ise, olla George Washingtoni poolt kutsutud üles ehitama USA laevastikku, pidada ümbermaailmareisil pidevat võitlust liidripositsiooni  pärast ja saada päästetud tsaari poolt - kas see pole erutav!?»      FILM «SPE FRETUS - LOOTUSELE TUGINEDES» ESILINASTUB:  22. novembril kell 11.00 Kiltsi lossis (kutsetega)  22. novembril kell 14.00 Väike-Maarja rahvamajas  23. novembril kell 14.00 Tallinnas, KUMU auditooriumis    Filmi esilinastustel kasutatakse eritemplit A. J. von Krusensterni nim. MTÜ poolt välja antud trükiste ostmisel.    Filmi valmimist toetasid: Kultuuriministeerium - Mõisakoolide  riiklik programm, EAS - Kohaliku omaalgatuse programm, Eesti Mõisakoolide Ühendus, Väike-Maarja Vallavalitsus, Cargohunters AS.      Adam Johann von Krusensterni sünniaastapäeva pidulik tähistamine toimub pühapäeval, 23. novembril kell 12.00 Tallinna Toomkirikus, kuhu kuulus admiral Vene keisri eriloal maetud on.    17. novembrist - 8.detsembrini on Väike-Maarja Raamatukogus välja pandud ka Adam Johann von Krusensterniga seonduv raamatunäitus.